CELEX: 32014R1310
Language: hu
Date: 2014-10-08 00:00:00
Title: A Bizottság 1310/2014/EU felhatalmazáson alapuló rendelete ( 2014. október 8. ) az Egységes Szanálási Testület igazgatási kiadásainak fedezésére szolgáló hozzájárulások részletekben való fizetését az átmeneti időszak tekintetében lehetővé tevő ideiglenes rendszerről  EGT-vonatkozású szöveg

11.12.2014   
            
            
               HU
            
            
               Az Európai Unió Hivatalos Lapja
            
            
               L 354/1
            
         A BIZOTTSÁG 1310/2014/EU FELHATALMAZÁSON ALAPULÓ RENDELETE
   (2014. október 8.)
   az Egységes Szanálási Testület igazgatási kiadásainak fedezésére szolgáló hozzájárulások részletekben való fizetését az átmeneti időszak tekintetében lehetővé tevő ideiglenes rendszerről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézeteknek és bizonyos befektetési vállalkozásoknak az egységes szanálási mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendeletre (1) és különösen annak 65. cikke (5) bekezdésének a), b) és c) pontjára,
   mivel:
   
               (1)
            
            
               A 806/2014/EU rendelet szerint létrehozásra került az Egységes Szanálási Testület (a továbbiakban: a Testület), amely megbízást kapott az említett rendeletben meghatározott egységes rendelkezések alkalmazására, valamint az Egységes Szanálási Alap igazgatására. A rendelet 58. cikke meghatározza, hogy a Testület autonóm költségvetéssel rendelkezik, amely nem képezi az uniós költségvetés részét.
            
         
               (2)
            
            
               A 806/2014/EU rendelet 65. cikkének (3) bekezdése biztosítja, hogy a Testület meghatározza és beszedi a Testület igazgatási kiadásaihoz nyújtott hozzájárulásokat, amelyek teljesítésére az említett rendelet 2. cikkében említett minden egyes szervezet köteles. Ezek a szervezetek a részt vevő tagállamokban székhellyel rendelkező hitelintézetek az 1024/2013/EU tanácsi rendelet (2) 2. cikkének értelmében és a részt vevő tagállamokban székhellyel rendelkező anyavállalatok, befektetési vállalkozások és pénzügyi szervezetek, amennyiben az Európai Központi Bank (a továbbiakban: EKB) által az 1024/2013/EU rendelet 4. cikke (1) bekezdésének g) pontjával összhangban végrehajtott összevont felügyelet hatálya alá tartoznak. E rendelet alkalmazási köre nem terjed ki a részt nem vevő tagállamokban székhellyel rendelkező hitelintézeteknek a részt vevő tagállamokban létesített fióktelepeire.
            
         
               (3)
            
            
               A 806/2014/EU rendelet 59. cikkével összhangban a Testület igazgatási kiadásaihoz nyújtott hozzájárulások alkotják a Testület költségvetésének I. részét, és fedezik a költségvetés I. részének kiadásait, amelyek tartalmazzák legalább a személyzeti, a díjazással kapcsolatos, az adminisztratív, az infrastrukturális, valamint a szakmai képzéssel kapcsolatos és működési költségeket.
            
         
               (4)
            
            
               2014-ben a Testület még nem fog rendelkezni a célnak megfelelő infrastruktúrával és működési kapacitással ahhoz, hogy beszedje a 2014-re és 2015-re vonatkozó igazgatási kiadásai fedezéséhez szükséges hozzájárulásokat a 806/2014/EU rendelet 2. cikkében említett valamennyi szervezettől. Mindazonáltal 2014-ben a Testületnek rendelkeznie kell a költségvetése I. részének finanszírozásához szükséges bevételekkel ahhoz, hogy fedezni tudja az említett két évre vonatkozó igazgatási kiadásokat. A Testület becsült igazgatási kiadásainak összege az átmeneti időszakot jelentő 2014-es és 2015-ös évben összesen 22 millió EUR.
            
         
               (5)
            
            
               Ideiglenes megoldásra van szükség annak érdekében, hogy a Testület hozzájárulásokat szedhessen be 2014-re és 2015-re vonatkozó igazgatási kiadásainak fedezésére, ugyanakkor biztosítani kell, hogy a hozzájárulások kiszámítása és beszedése kivitelezhető legyen a Testület igen korlátozott forrásaiból nagyon rövid időn belül. Ennek lehetővé tétele érdekében a Testület igazgatási kiadásainak fedezésére szolgáló hozzájárulások kiszámítására és beszedésére kétlépcsős eljárást kell létrehozni, amely a Testület működésének kezdeti szakaszában érvényesülő ideiglenes rendszerből, valamint a végleges rendszerből áll.
            
         
               (6)
            
            
               Kizárólag azok a szervezetek kötelesek a Testületnek az átmeneti időszakban felmerülő igazgatási kiadásait fedező részletek teljes összegét megfizetni, amelyeket a részt vevő tagállamokon belül az EKB a konszolidáció legmagasabb szintjén tájékoztatott azon döntéséről, amelynek értelmében jelentősnek minősülnek az 1024/2013/EU tanácsi rendelet 6. cikke (4) bekezdése értelmében, valamint összhangban a 468/2014/EU európai központi banki rendelet (EKB/2014/17) (3) 147. cikkének (1) bekezdésével, és amelyek szerepelnek az EKB weboldalán 2014. szeptember 4-én közzétett jegyzékben, és a részletfizetési kötelezettség nem vonatkozik azokra a jelentős szervezetekre, amelyek a jelentős szervezetek között már figyelembe vett csoportok leányvállalatai. A jelentősnek tekintett és az EKB által 2014. szeptember 5. és az átmeneti időszak vége között ennek megfelelően értesített szervezetek nem lennének kötelezhetők a hozzájárulásokra vonatkozó részletek teljesítésére. Ezért létre kell hozni a hozzájárulások részletekben való fizetését lehetővé tevő ideiglenes rendszert, amelynek keretében a Testület az átmeneti időszakban hozzájárulás-részleteket szedhet be a jelentős szervezetektől kiadásainak fedezésére.
            
         
               (7)
            
            
               Az említett ideiglenes rendszer arányos, mivel azok a szervezetek, amelyek a részletfizetési kötelezettség hatálya alá tartoznak majd, a 806/2014/EU rendelet alkalmazási körébe tartozó hitelintézetek teljes eszközállományának mintegy 85 %-át képviselik, emellett könnyen azonosíthatók. Ebben az előkészítő szakaszban egy ilyen, a részletek kiszámítására és beszedésére vonatkozó módszer csak a lehető legkisebb adminisztratív terhet róhatja a Testületre és az érintett szervezetekre.
            
         
               (8)
            
            
               Amikor a Testület már rendelkezik a szükséges szerkezettel és működési kapacitással, a Bizottság végleges rendszert fogad el a hozzájárulások beszedésére és kiszámítására.
            
         
               (9)
            
            
               A végleges rendszer keretében a 806/2014/EU rendelet 2. cikkében említett szervezetek hozzájárulásait a végső szabályoknak megfelelően fogják kiszámítani és beszedni. Az ideiglenes rendszer hatálya alá tartozó jelentős szervezetek hozzájárulásait újra ki kell számolni azon összegek fényében, amelyeket az ideiglenes rendszer keretében korábban teljesítettek.
            
         
               (10)
            
            
               Az ideiglenes rendszer alapján fizetett részletek és a végleges rendszernek megfelelően kiszámított hozzájárulások közötti bármely különbség kiegyenlítésére az átmeneti időszak végét követő év tekintetében a Testület igazgatási kiadásainak fedezésére szolgáló hozzájárulás kiszámítása keretében kerül sor.
            
         
               (11)
            
            
               Annak lehetővé tétele érdekében, hogy a Testület 2015. január 1-jén működőképessé váljék a 806/2014/EU rendelet 98. cikkének (1) bekezdésében előírtaknak megfelelően, továbbá hozzákezdjen az említett rendelet 99. cikkének (3) bekezdésében felsorolt feladatainak ellátásához, sürgető létrehozni egy olyan egyszerű és hatékony mechanizmust, amely gyorsan és egyszerűen alkalmazható a Testület működésének kezdeti szakaszában annak érdekében, hogy rendelkezésre álljanak a szükséges anyagi források a szervezeti struktúra létrehozásához és az említett rendeletnek megfelelő feladatok ellátásához szükséges személyzet alkalmazásához,
            
         ELFOGADTA EZT A RENDELETET:
   1. cikk
   Tárgy
   E rendelet szabályokat állapít meg az alábbiak terén:
   
               a)
            
            
               a Testület igazgatási kiadásaihoz való hozzájárulások részletekben való fizetését az átmeneti időszakban lehetővé tevő ideiglenes rendszer;
            
         
               b)
            
            
               a Testület átmeneti időszakra vonatkozó igazgatási kiadásainak fedezésére az egyes jelentős szervezetektől előzetesen beszedendő részletek kiszámításának módszertana;
            
         
               c)
            
            
               a b) pontban említett részleteknek a Testület általi beszedésére vonatkozó eljárás és annak részletei;
            
         
               d)
            
            
               a Testületnek az átmeneti időszakban felmerülő igazgatási kiadásaihoz való hozzájárulások kiszámításának és beszedésének elhalasztására vonatkozó eljárás a 806/2014/EU rendelet 2. cikkében említett, de a jelentős szervezetektől eltérő szervezetek esetében;
            
         
               e)
            
            
               a jelentős szervezetek által a Testület igazgatási kiadásaihoz nyújtott hozzájárulásoknak a Testület átmeneti időszakot követő igazgatási kiadásaihoz való hozzáigazítására vonatkozó eljárás, figyelembe véve bármely, az ideiglenes rendszer alapján előre fizetett részletek és a végleges rendszernek megfelelően kiszámolt hozzájárulások közötti különbséget.
            
         2. cikk
   Alkalmazási kör és célkitűzés
   Ez a rendelet a 806/2014/EU rendelet 2. cikkében említett szervezetekre alkalmazandó.
   A Testület által e rendelet értelmében beszedett részletek kizárólag a Testület átmeneti időszakra vonatkozó igazgatási kiadásainak fedezésére használhatók fel.
   A Testület hatékony és eredményes pénzgazdálkodást és költségvetési felügyeletet folytat a kiadásait érintő összes területen.
   3. cikk
   Fogalommeghatározások
   E rendelet alkalmazásában a 806/2014/EU rendelet 3. cikkében található fogalommeghatározásokat kell alkalmazni. E rendelet alkalmazásában továbbá:
   a)   „részletek” vagy „hozzájárulás-részletek”: a Testület által e rendeletnek megfelelően beszedendő hozzájárulás-részletek, melyek célja a Testület átmeneti időszakra vonatkozó igazgatási kiadásainak a fedezése;
   b)   „a Testület igazgatási kiadásai”: a Testület költségvetésének I. részére vonatkozó kiadások az átmeneti időszak során;
   c)   „teljes eszközállomány”: a jelentős szervezetek a vonatkozó uniós jognak megfelelően felügyeleti célokra jelentett, (adott esetben) konszolidált mérlegének „eszközök összesen” sorában szereplő teljes eszközérték 2013. december 31-én, vagy amennyiben a pénzügyi év december 31-ét követően ér véget, a 2013. pénzügyi év végén;
   d)   „jelentős szervezetek”: azok a szervezetek, amelyeket a részt vevő tagállamokban az EKB a konszolidáció legmagasabb szintjén tájékoztatott azon döntéséről, amelynek értelmében jelentősnek minősülnek az 1024/2013/EU rendelet 6. cikke (4) bekezdése értelmében, valamint összhangban a 468/2014/EU rendelet 147. cikkének (1) bekezdésével, és amelyek szerepelnek az EKB weboldalán 2014. szeptember 4-én közzétett jegyzékben; ugyanakkor e fogalomba nem tartoznak bele azok a jelentős szervezetek, amelyek a jelentős szervezetek között már figyelembe vett csoportok leányvállalatai és a részt nem vevő tagállamokban székhellyel rendelkező hitelintézeteknek a részt vevő tagállamokban letelepedett fióktelepei;
   e)   „részletfizetési értesítés”: az e rendelet szerint valamennyi jelentős szervezet részére kiküldendő értesítés, amelyben meghatározásra kerül a hozzájárulás előzetesen beszedendő részlete;
   f)   „átmeneti időszak”: a 2014. augusztus 19-cel kezdődő és 2015. december 31-ével vagy azzal a nappal végződő időszak, amelytől alkalmazandó a Bizottság által a 806/2014/EU rendelet 65. cikke (5) bekezdésének a) pontjával összhangban elfogadott végleges rendszer az igazgatási kiadások vonatkozásában;
   g)   „illetékes hatóság”: az 1093/2010/EU európai parlamenti és tanácsi rendelet (4) 4. cikke (2) bekezdésének i) pontjában meghatározott illetékes hatóság.
   4. cikk
   A hozzájárulás-részletek ideiglenes rendszere
   (1)   A 806/2014/EU rendelet 2. cikkében említett valamennyi szervezet hozzájárulásokat fizet a Testület átmeneti időszakra vonatkozó igazgatási kiadásainak fedezésére.
   (2)   A Testület kiszámítja és előre beszedi a jelentős szervezetek által a Testület átmeneti időszakra vonatkozó igazgatási kiadásainak fedezésére szolgáló hozzájárulás-részleteket.
   (3)   A Testület számára az átmeneti időszakban felmerülő igazgatási kiadásokhoz a 806/2014/EU rendelet 2. cikkében említett szervezetektől eltérő szervezetek által nyújtandó hozzájárulások kiszámítását és beszedését elhalasztják a 3. cikk f) bekezdésében említett átmeneti időszak végéig.
   5. cikk
   A részletek kiszámítása
   (1)   A jelentős szervezetek által előre fizetendő hozzájárulás-részletek meghatározásának alapját a Testület átmeneti időszakra vonatkozó igazgatási kiadásai képezik.
   (2)   Az egyes jelentős szervezetek által fizetendő részletek a Testület 2014. és 2015. évi – vagy amennyiben az átmeneti időszak nem ér véget 2015. december 31-én, úgy a megfelelő időszakra vonatkozó – igazgatási kiadásainak, valamint az adott jelentős szervezet teljes eszközállományának és az összes jelentős szervezet összesített teljes eszközállományának egymáshoz viszonyított arányának szorzataként kerülnek kiszámításra, mely utóbbi arány megállapítása során a 2013. december 31-i állapotot vagy – amennyiben a pénzügyi év december 31. után ér véget – a 2013. pénzügyi év végén fennálló állapotot kell figyelembe venni.
   6. cikk
   A kiegyenlítésre vonatkozó eljárás
   (1)   A 806/2014/EU rendelet 2. cikkében említett egyes szervezetek által a Testület átmeneti időszakra vonatkozó igazgatási kiadásainak fedezésére teljesített hozzájárulások összegét újra kell számítani a 806/2014/EU rendelet 65. cikke (5) bekezdésének a) pontjával összhangban elfogadandó, az igazgatási kiadásokra vonatkozó végleges rendszernek (a továbbiakban: a végleges rendszer) megfelelően.
   (2)   Az ideiglenes rendszer alapján fizetett részletek és a végleges rendszernek megfelelően számított, az (1) bekezdésben említett hozzájárulások közötti bármely különbség kiegyenlítésére az átmeneti időszakot követő év vonatkozásában a Testület igazgatási kiadásainak fedezésére szolgáló hozzájárulások kiszámításának keretében kerül sor. A kiigazításra a Testület igazgatási kiadásaihoz az adott évben nyújtandó hozzájárulások csökkentésével vagy emelésével kerül sor.
   (3)   Amennyiben a (2) bekezdésben említett különbség magasabb, mint az adott évre vonatkozó hozzájárulások, a kiigazítás a következő évben is folytatódik.
   7. cikk
   Értesítés és fizetés
   (1)   A részletfizetési értesítést a Testület bocsátja ki, és tértivevényes ajánlott levélben küldi el az egyes jelentős szervezetek számára.
   (2)   A részletfizetési értesítés meghatározza a jelentős szervezet által a Testület átmeneti időszakra vonatkozó igazgatási kiadásainak fedezésére előre fizetendő részlet összegét.
   (3)   A részletfizetési értesítés meghatározza a részletfizetés módját. A jelentős szervezet teljesíti a részletfizetési értesítésben meghatározott fizetési feltételeket.
   (4)   A jelentős szervezet a részletfizetési értesítésnek megfelelően esedékes összeget a részletfizetési értesítés kézhezvételétől számított 30 napon belül, egy összegben kifizeti.
   (5)   A Testület rendelkezésére álló egyéb korrekciós intézkedések sérelme nélkül bármely olyan esetben, amelyben a jelentős szervezet a fizetést csak részlegesen vagy nem teljesíti, illetőleg nem felel meg a részletfizetési értesítésben meghatározott fizetési feltételeknek, a jelentős szervezet a részlet fennmaradó összege vonatkozásában késedelmi kamatot fizet.
   A késedelmi kamat napi alapon, az Európai Központi Bank által a fő refinanszírozási műveletekre alkalmazott, az Európai Unió Hivatalos Lapjának C sorozatában közzétett, a fizetési határidő lejárta szerinti hónap első naptári napján hatályos kamatláb 8 százalékponttal megnövelt értéke alapján számítandó, a részlet esedékességének napjától kezdődően.
   (6)   Az (5) bekezdésben említett napi mértékű szankció végrehajtható. A végrehajtásra a részt vevő tagállam eljárási szabályai alapján kerül sor. A határozatot végrehajtási záradékkal az a hatóság látja el – a határozat hitelességének vizsgálatán kívül minden más alakiságot mellőzve –, amelyet az egyes részt vevő tagállamok kormányai erre a célra kijelölnek, és amelyről a Testületet és az Európai Unió Bíróságát tájékoztatják.
   8. cikk
   Jelentéstétel
   E rendelet hatálybalépését követően 10 nappal a vonatkozó illetékes hatóságok a Testület rendelkezésére bocsátják a jelentős szervezetek kapcsolattartási adatait, továbbá közlik a jelentős szervezetek teljes eszközállományának 2013. december 31-én, vagy amennyiben a pénzügyi év december 31-ét követően ér véget, a 2013. pénzügyi év végén nyilvántartott értékét.
   9. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. október 8-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 225., 2014.7.30., 1. o.
   
   
      (2)  A Tanács 2013. október 15-i 1024/2013/EU rendelete az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról (HL L 287., 2013.10.29., 63. o.).
   
      (3)  Az Európai Központi Bank 2014. április 16-i 468/2014/EU rendelete az egységes felügyeleti mechanizmuson belül az Európai Központi Bank és az illetékes nemzeti hatóságok, valamint a kijelölt nemzeti hatóságok közötti együttműködési keretrendszer létrehozásáról (SSM-keretrendelet) (EKB/2014/17) (HL L 141., 2014.5.14., 1. o.).
   
      (4)  Az Európai Parlament és a Tanács 2010. november 24-i 1093/2010/EU rendelete az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).